**Ministru kabineta noteikumu projekta “Grozījumi Ministru kabineta 2014.gada 11.februāra noteikumos Nr.96 “Nodokļu un citu maksājumu reģistrēšanas elektronisko ierīču un iekārtu lietošanas kārtība”” sākotnējās ietekmes novērtējuma ziņojums (anotācija)**

|  |  |  |  |
| --- | --- | --- | --- |
| **Tiesību akta projekta anotācijas kopsavilkums** | | | |
| Mērķis, risinājums un projekta spēkā stāšanās laiks (500 zīmes bez atstarpēm) | | | Ministru kabineta noteikumu projekts izstrādāts, lai:   * precizētu prasības elektronisko ierīču un iekārtu apkalpojošo dienestu reģistrācijai un uzraudzībai; * precizētu prasības atbilstības pārbaužu institūciju reģistrācijai un uzraudzībai; * pārskatītu atbrīvojumus no elektronisko ierīču un iekārtu lietošanas tirgos, ielu tirdzniecības vietās.   Ministru kabineta noteikumi stāsies spēkā pēc to pieņemšanas Ministru kabinetā. |
|  | | |  |
| **I. Tiesību akta projekta izstrādes nepieciešamība** | | | |
| 1**.** | Pamatojums | | Ministru kabineta 2018.gada 18.decembra sēdes protokols (Nr.60, 94.§, 4.p).  Valsts kontroles revīzijas ziņojums Nr.2.4.1-10/2018 “Vai kases aparātu reforma ir pamatota un sasniedz izvirzītos mērķus?” (ieteikumu ieviešanas plāna 7.punkts).  Finanšu ministrijas, Valsts ieņēmumu dienesta (turpmāk – VID) iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | | 1. Valsts kontrole revīzijas ziņojumā Nr.2.4.1-10/2018 “Vai kases aparātu reforma ir pamatota un sasniedz izvirzītos mērķus?” (turpmāk – revīzijas ziņojums) norāda, ka, lai gan ar jaunām normatīvā akta prasībām par elektronisko ierīču un iekārtu lietošanas kārtību ir mēģināts noteikt stingrākas prasības elektronisko ierīču un iekārtu apkalpojošā dienesta (turpmāk – apkalpojošais dienests) reģistrācijai, pārreģistrācijai un darbības uzraudzībai, tomēr Valsts kontroles ieskatā tas nav realizējies praksē, jo:  - prasības nav skaidri definētas, radot neizpratni, kāda rakstura informācija no apkalpojošiem dienestiem tiek prasīta. Daļa no noteiktajām prasībām uzskatāmas par formālām, jo pēc apkalpojošo dienestu iesniegtās informācijas nav iespējams par tām pārliecināties pēc būtības;  - VID veiktais apkalpojošo dienestu kompetences izvērtējums nesniedz pietiekamu pārliecību par apkalpojošo dienestu atbilstošu kompetenci un spēju veikt elektronisko ierīču un iekārtu apkalpošanu;  - revīzijā netika gūta pārliecība, ka VID nodrošina atkārtotu apkalpojošā dienesta kompetences izvērtēšanu atbilstoši normatīvajam aktam par elektronisko ierīču un iekārtu lietošanas kārtību. Uzraudzība pār apkalpojošo dienestu pienākumu izpildi, kas ir atsevišķas VID struktūrvienības uzdevums, tiek nodrošināta, izvērtējot apkalpojošo dienestu iesniegtos dokumentus un VID tematisko pārbaužu ietvaros, kuras tiek veiktas, pamatojoties uz nodokļu nenomaksas riskiem, nevis riskiem, kas saistīti ar apkalpojošo dienestu darbību.  Lai nodrošinātu nodokļu un citu maksājumu reģistrēšanas elektronisko ierīču un iekārtu (turpmāk – elektroniskās ierīces un iekārtas) apkalpojošo dienestu kompetences izvērtējumu un to darbības uzraudzību pēc būtības, Valsts kontroles ieteikumi ir:  - definēt skaidras un nepārprotamas prasības, uz kuru pamata būtu iespējams izvērtēt apkalpojošo dienestu kompetenci un to spēju veikt elektronisko ierīču un iekārtu apkalpošanu;  - ieviest iekšējās kontroles mehānismus, kas nodrošinātu apkalpojošo dienestu uzraudzību atbilstoši normatīvā akta prasībām, lai novērstu iespējamus riskus, kas var negatīvi ietekmēt elektronisko ierīču un iekārtu apkalpošanu.  Līdz ar to noteikumu projekta mērķis ir precizēt un skaidri definēt Ministru kabineta 2014.gada 11.februāra noteikumos Nr.96 “Nodokļu un citu maksājumu reģistrēšanas elektronisko ierīču un iekārtu lietošanas kārtība” (turpmāk – Ministru kabineta noteikumi Nr.96) noteiktās prasības elektronisko ierīču un iekārtu apkalpojošo dienestu reģistrācijai un darbības uzraudzībai, atteikties no formālām prasībām, kuras nesniedz pietiekamu pārliecību par apkalpojošo dienestu kompetenci un spēju veikt elektronisko ierīču un iekārtu apkalpošanu.  Šobrīd Ministru kabineta noteikumos Nr.96 nav ietverts uzskaitījums apkalpojošajiem dienestiem izvirzītajām prasībām. Vienlaicīgi Ministru kabineta noteikumi Nr.96 nosaka, kādus dokumentus apkalpojošiem dienestiem ir jāiesniedz, lai tie tiktu reģistrēti, kā arī nosacījumus, pie kuriem VID atsaka apkalpojošajiem dienestiem reģistrāciju.  Tādējādi ir nepieciešams Ministru kabineta noteikumos Nr.96 iekļaut konkrētu prasību uzskaitījumu, kurām apkalpojošiem dienestiem ir jāatbilst, vērtējot apkalpojošo dienestu atbilstību izvirzītajām prasībām reģistrācijas procesā VID, kā arī veicot to atkārtotu atbilstības izvērtēšanu. Līdz ar to noteikumu projekts paredz Ministru kabineta noteikumus Nr.96 papildināt ar jaunu 88.1punktu, kurā noteiktas prasības apkalpojošam dienestam *(noteikumu projekta 16.punkts*).  Valsts kontrole revīzijas ziņojumā norāda: lai arī Ministru kabineta noteikumos ir norādīta informācija, kas VID jāiesniedz apkalpojošā dienesta reģistrācijai, tomēr atsevišķi normatīvā akta punkti nav skaidri definēti un nav saprotams, kāda veida informācija apkalpojošiem dienestiem ir jāiesniedz.  Revīzijas ziņojumā ir norādīts, ka no normatīvā akta nav saprotams, kas ir uzskatāma par apkalpojošā dienesta atbildīgo personu. Lai arī normatīvajā aktā ir norādīts, ka apkalpojošā dienesta atbildīgais darbinieks ir tas, kurš apkalpos elektronisko ierīci vai iekārtu, tomēr, izlases veidā iepazīstoties ar apkalpojošo dienestu sniegto informāciju, to viennozīmīgi nevar konstatēt, jo kā atbildīgā persona ir norādīta apkalpojošā dienesta valdes loceklis, uzņēmuma īpašnieks, kontaktpersona apkalpojošā dienestā vai apkalpojošā dienesta darbinieks, kurš veic apkalpošanu.  Apkalpojošā dienesta atbildīgā persona šobrīd ir definēta Ministru kabineta noteikumu Nr.96 34.1.12.apakšpunktā: *“apkalpojošā dienesta atbildīgais darbinieks, kurš apkalpos kases aparātu, hibrīda kases aparātu, kases sistēmu, specializēto ierīci vai iekārtu (turpmāk – apkalpojošā dienesta atbildīgā persona)”.*  Lai nodrošinātu vienotu izpratni, kas ir apkalpojošā dienesta atbildīgā persona, noteikumu projekts redakcionāli precizē apkalpojošā dienesta atbildīgās personas definīciju. Apkalpojošā dienesta atbildīgās personas definīcija ietverta Ministru kabineta noteikumu Nr.96 20.punktā *(noteikumu projekta 2.punkts)*.  Ministru kabineta noteikumu Nr.96 125.3.apakšpunkts paredz, ka elektronisko ierīču un iekārtu apkalpojošam dienestam tā reģistrācijai VID ir jāiesniedz izglītības dokuments, kas izsniegts apkalpojošā dienesta atbildīgajai personai.  Valsts kontrole revīzijas ziņojumā norāda, ka nav saprotams, kas tiek uzskatīta par atbilstošu tehnisko izglītību vai arodizglītību apkalpojošā dienesta atbildīgai personai. Vairumā no izlases veidā pārbaudītajiem gadījumiem atbildīgās personas izglītība ir iegūta inženierzinātnēs, tomēr konstatēts viens gadījums, kad iesniegts izglītības dokuments par pedagoģisko izglītību un divos gadījumos – izglītības dokuments uzņēmējdarbībā.  Viennozīmīgu izpratni par apkalpojošā dienesta atbildīgajām personām nepieciešamo izglītību veicinās precizēta izglītību apliecinošo dokumentu iesniegšanas kārtība VID, respektīvi, noteikumu projektā ir iestrādāta prasība iesniegt apkalpojošā dienesta atbildīgo personu sarakstu, tam pievienojot atbildīgo personu izglītību apliecinošu dokumentu kopijas, līdz ar to izglītību apliecinošie dokumenti netiks iesniegti par apkalpojošā dienesta darbiniekiem, kas nav atbildīgās personas. *(noteikumu projekta 26.punkts)*.  Prasība saraksta veidošanai neradīs papildu administratīvo slogu, jo saraksta iesniegšanu elektroniskās deklarēšanas sistēmā VID plāno realizēt strukturētas informācijas veidā, kuru ievada strukturētos laukos, pievienojot arī izglītību apliecinošo dokumentu kopijas.  Vienlaicīgi VID plāno pastiprināt apkalpojošo dienestu iesniegtās informācijas izvērtēšanu.  Ministru kabineta noteikumu Nr.96 125.7.apakšpunkts noteic, ka apkalpojošam dienestam, reģistrējoties VID, ir jāiesniedz atbilstošu telpu īpašuma vai lietošanas tiesību apliecinošs dokuments vai tā kopija.  Valsts kontrole revīzijas ziņojumā norāda, ka nav saprotams, par kādām apkalpojošā dienesta telpām ir jāiesniedz telpu īpašuma vai lietošanas tiesību apliecinošs dokuments: biroja, juridiskās adreses, ražošanas, apkalpošanas, tirdzniecības u.tml. Konstatēti gadījumi, kad dokumenti ir iesniegti par juridisko adresi, ir gadījumi, kad par biroja jeb struktūrvienības adresi, kurā tiek veikta apkalpošana. Vienā gadījumā konstatēts, ka apkalpojošais dienests ir iesniedzis telpu nomas līgumu par tā struktūrvienību, kura VID nebija reģistrēta.  Atbilstoši normatīvajos aktos (likuma “Par nodokļiem un nodevām” 1.panta 24.punkts, Ministru kabineta 2015.gada 22.septembra noteikumi Nr.537 “Noteikumi par nodokļu maksātāju un nodokļu maksātāju struktūrvienību reģistrāciju Valsts ieņēmumu dienestā” (turpmāk - Ministru kabineta noteikumi Nr.537)) noteiktajam struktūrvienība ir teritoriāli nošķirta saimnieciska vienība, kuras atrašanās vietā tiek veikta saimnieciskā darbība, un tai jābūt reģistrētai. Nodokļu maksātāja juridisko adresi un struktūrvienības reģistrē atsevišķi. Nodokļu maksātājam ir tiesības veikt saimniecisko darbību arī tā juridiskajā adresē. Tādējādi, ja apkalpojošais dienests apkalpošanas darbības veic gan struktūrvienībā, gan arī juridiskajā adresē, dokumenti ir jāiesniedz gan par juridisko adresi, gan par konkrētajām struktūrvienībām, kurās veic apkalpošanas darbības.  Jāatzīmē, ka saskaņā ar Ministru kabineta noteikumu Nr.537 18.2. un 18.3. apakšpunktu, reģistrējot VID nodokļu maksātāja struktūrvienību, galvenais uzņēmums iesniedz VID struktūrvienības telpu lietošanas tiesības apliecinošus dokumentus (kopijas) un nekustamā īpašuma īpašnieka vai tā tiesiskā valdītāja izsniegtu piekrišanu struktūrvienības reģistrēšanai tam piederošajā nekustamajā īpašumā, tādējādi struktūrvienību reģistrācijas brīdī telpu lietošanas tiesību apliecinošie dokumenti jau iesniegti VID.  Līdz ar to, izvērtējot Ministru kabineta noteikumu Nr.96 125.7.apakšpunktā ietvertās prasības iesniegt telpu īpašuma vai lietošanas tiesību apliecinošus dokumentus lietderību un samērojamību ar nodokļu maksātājam uzlikto administratīvo slogu, secināts, ka ir iespējams atteikties no minētās prasības, to aizstājot ar prasību iesniegt VID informāciju par pastāvīgajām darbības vietām (struktūrvienībām), kurās apkalpojošais dienests veiks apkalpošanu *(noteikumu projekta 26.punkts)*.  Informācijas iesniegšanu plānots īstenot VID elektroniskās deklarēšanas sistēmā, to ievadot strukturētos laukos. Informāciju būs iespējams iesniegt tikai par juridisko adresi un reģistrētajām struktūrvienībām, līdz ar to būs izslēgtas situācijas, kad informācija iesniegta par apkalpošanas adresi, kura nav reģistrēta kā struktūrvienība.  Ministru kabineta noteikumu Nr.96 125.8.apakšpunkts noteic, ka apkalpojošais dienests reģistrējoties iesniedz dokumentus, kas apliecina atbilstoša tehniskā nodrošinājuma esību, lai kvalitatīvi veiktu kases aparātu, hibrīda kases aparātu, kases sistēmu, specializēto ierīču vai iekārtu modeļu vai modifikāciju apkalpošanu, vai to kopijas.  Valsts kontrole revīzijas ziņojumā norāda, ka nav saprotams, kādi dokumenti būtu uzskatāmi par atbilstoša tehniskā nodrošinājuma esamības apliecinājumu. Piemēram, konstatēti gadījumi, kad iesniegts apkalpojošā dienesta sagatavots apliecinājums, ka tā rīcībā ir atbilstošs tehniskais nodrošinājums, kā arī gadījumi, kad tika iesniegts saraksts ar apkalpojošā dienesta rīcībā esošo tehnisko nodrošinājumu.  Ņemot vērā, ka nav iespējams izveidot precīzu sarakstu, kādām iekārtām vai instrumentiem ir jābūt apkalpojošā dienesta rīcībā, lai kvalitatīvi varētu veikt apkalpošanas darbības, noteikumu projekts paredz grozīt Ministru kabineta noteikumu Nr.96 125.punktu, nosakot, ka apkalpojošais dienests, reģistrējoties iesniedz apliecinājumu par atbilstoša tehniskā nodrošinājuma esību, lai kvalitatīvi veiktu kases aparātu, hibrīda kases aparātu, kases sistēmu, specializēto ierīču vai iekārtu modeļu vai modifikāciju apkalpošanu *(noteikumu projekta 26.punkts).*  Vienlaikus noteikumu projekta 16.punkts paredz Ministru kabineta noteikumos Nr.96 iekļaut prasību, ka apkalpojošam dienestam ir atbilstošs tehniskais nodrošinājums, lai kvalitatīvi veiktu elektroniskās ierīces vai iekārtas apkalpošanu. Atbilstību šai prasībai VID vērtēs arī, veicot kontroles pasākumus.  Valsts kontrole revīzijas ziņojumā norāda, ka viens no kritērijiem, kādos gadījumos VID atsaka personu reģistrēt kā apkalpojošo dienestu, ir nodokļu parādu esamība. Tomēr, ja apkalpojošam dienestam rodas nodokļu parādi pēc tā reģistrācijas VID vienotajā datubāzē, nodokļu parādu esamība atbilstoši spēkā esošajam normatīvajam regulējumam neliedz tam pildīt apkalpojošā dienesta pienākumus. Lai arī VID rīcībā ir aktuālā informācija par nodokļu maksātāju nodokļu nomaksas parādiem, šāda informācija par apkalpojošiem dienestiem periodiski netiek izvērtēta saistībā ar to pienākumu izpildi un kontroles pasākumu organizēšanu.  Noteikumu projektā paredzēts precizēt kārtību, kādā VID veic atkārtotu apkalpojošā dienesta atbilstības izvērtēšanu, tas ir, noteikt, ka VID atkārtotu apkalpojošā dienesta atbilstības izvērtēšanu veic līdz katram ceturksnim sekojošā mēneša beigām.  Noteikumu projektā precizēti arī gadījumi, kuros VID veic apkalpojošā dienesta atkārtotu izvērtēšanu. Noteikumu projektā paredzēts noteikt, ka VID apkalpojošā dienesta atkārtotu izvērtēšanu veic līdz katram ceturksnim sekojošā mēneša beigām, ja konstatē apkalpojošā dienesta neatbilstību kādai no 88.11, 88.13 un 88.14 apakšpunktā noteiktajām prasībām, tādējādi, to veic arī gadījumā, ja konstatē nodokļu parāda esamību, kas pārsniedz likuma “Par nodokļiem un nodevām” 18.panta pirmās daļas 8.punktā noteikto nodokļu (nodevu) parāda kopsummu, no kuras sākot nodokļu administrācija nodrošina publisku informācijas pieejamību – 150 *euro*. Līdz ar to noteikumu projekts groza Ministru kabineta noteikumu Nr.96 129.punktu (*noteikumu projekta 28.punkts*).  Noteikumu projekts nosaka, ka VID apkalpojošā dienesta atkārtotu izvērtēšanu veiks ne tikai gadījumā, ja tiek mainīta apkalpojošā dienesta juridiskā vai struktūrvienības adrese, kā to šobrīd nosaka Ministru kabineta noteikumu Nr.96 129.4.apakšpunkts, bet arī reģistrējot jaunu struktūrvienību, jo VID rīcībā ir jābūt informācijai, vai apkalpojošais dienests šajā struktūrvienībā veiks apkalpošanu, kā arī, vai apkalpojošā dienesta rīcībā ir nepieciešamais personāls (*noteikumu projekta 28.punkts*).  Noteikumu projektā precizēti arī gadījumi, kad VID apkalpojošo dienestu izslēdz no VID vienotās datubāzes (reģistra). Noteikumu projektā ir noteikts, ka apkalpojošo dienestu VID izslēdz arī gadījumā, ja tas neatbilst 88.1 punktā noteiktajām prasībām apkalpojošajam dienestam (*noteikumu projekta 32.punkts*).    2. Īstenojot valsts pārvaldes sniegto pakalpojumu elektronizāciju, iesniegums apkalpojošā dienesta reģistrācijai VID ir jāiesniedz VID elektroniskās deklarēšanas sistēmā strukturētos laukos. Līdz ar to Ministru kabineta noteikumu Nr.96 2.pielikumā iekļautais paraugs iesniegumam (papīra formātā) par apkalpojošā dienesta iekļaušanu VID vienotajā datubāzē (reģistrā) ir zaudējis aktualitāti. Tādējādi noteikumu projekts paredz svītrot Ministru kabineta noteikumu Nr.96 2.pielikumu, kā arī grozīt 125.punktu *(noteikumu projekta 26. un 36. punkts)*.  3. Atbilstības pārbaudes institūcijas uzdevums ir veikt elektronisko ierīču un iekārtu atbilstības pārbaudi tehniskajām prasībām, kuras noteiktas Ministru kabineta 2014.gada 11.februāra noteikumos Nr.95 “Noteikumi par nodokļu un citu maksājumu reģistrēšanas elektronisko ierīču un iekārtu tehniskajām prasībām” (turpmāk – Ministru kabineta noteikumi Nr.95).  Apkalpojošie dienesti un atbilstības pārbaudes institūcijas pilda nozīmīgas valsts deleģētas funkcijas elektronisko ierīču un iekārtu atbilstības tehniskajām prasībām nodrošināšanā, līdz ar to ir būtiski precizēt un skaidri definēt arī atbilstības pārbaudes institūcijām noteiktās prasības to reģistrācijai un darbības uzraudzībai.  Noteikumu projekts precizē Ministru kabineta noteikumu Nr.96 121.3, 123. un 124.1punktu, 129.174.apakšpunktu, kuri nosaka prasības atbilstības pārbaudes institūcijām, reģistrācijai iesniedzamos dokumentus VID, gadījumus, kuros VID nodokļu maksātāju nereģistrē kā atbilstības pārbaudes institūciju vai izslēdz no VID vienotās datubāzes (reģistra), kā arī papildina ar jaunu 124.3 un 124.4 punktu, kuri nosaka atkārtotas izvērtēšanas kārtību, tādējādi ir izveidots skaidrs un aptverošs prasību uzskaitījums.  Valsts kontrole revīzijas ziņojumā norāda, ka VID netiek aktualizēta informācija par izmaiņām atbilstības pārbaudes institūciju personāla sastāvā, kas veic atbilstības pārbaudes, un to kompetenci. Tas rada risku, ka atbilstības pārbaudes veic personas, kuru kompetenci VID nav vērtējis, un atbilstības pārbaudes veikšanai var tikt piesaistītas personas, kas ir saistītas ar elektronisko ierīču un iekārtu izplatītājiem vai apkalpojošiem dienestiem.  Tādējādi, lai uzlabotu atbilstības pārbaužu institūciju darbības uzraudzību, noteikumu projektā ir iekļauta prasība nodokļu maksātājam, reģistrējoties VID kā atbilstības pārbaudes institūcijai, iesniegt arī speciālistu, kas veiks elektronisko ierīču un iekārtu atbilstības pārbaudes, sarakstu un izglītības dokumentu kopijas un informāciju par pastāvīgajām darbības vietām (struktūrvienībām), kurās veiks atbilstības pārbaudes, kā arī izmaiņu gadījumā iesniegt aktualizētu informāciju (*noteikumu projekta 23.punktā ietvertais Ministru kabineta noteikumu Nr.96 123.punkts*).  4. Saskaņā ar Ministru kabineta 2018.gada 18.decembra sēdē nolemto (Ministru kabineta 2018.gada 18.decembra sēdes protokols Nr.60, 94.§, 4.punkts) Finanšu ministrijai ir uzdots uzdevums pārskatīt Ministru kabineta noteikumus Nr.96, izvērtējot iespēju nodrošināt vienlīdzīgas prasības tirdzniecības dalībniekiem attiecībā uz nodokļu un citu maksājumu reģistrēšanas elektronisko ierīču un iekārtu (kases aparātu) lietošanu. Uzdevums uzdots saistībā ar Ekonomikas ministrijas sagatavoto informatīvo ziņojumu “Par situāciju ielu tirdzniecībā” (turpmāk – informatīvais ziņojums).  Ekonomikas ministrija, sagatavojot informatīvo ziņojumu, situācijas analīzes ietvaros veica pašvaldību aptauju, lūdzot tām sniegt atbildes uz konkrētiem jautājumiem, kas raksturo situāciju ielu tirdzniecībā.  Informatīvajā ziņojumā ir norādīts, ka situācijas uzlabošanai ielu tirdzniecībā Latvijas Lielo pilsētu asociācija papildus citiem priekšlikumiem izteica arī šādu priekšlikumu – lai veicinātu godīgu konkurenci, normatīvajos aktos būtu skaidri jānoteic, ka iepirktas preces pārdošanai obligāti jālieto elektroniskās ierīces vai iekārtas, arī gadījumā, ja tirdzniecības dalībnieks vienlaikus pārdod gan iepirktu preci, gan pašu ražoto preci (skat. informatīvā ziņojuma 4.lpp.).  Latvijas Tirgotāju asociācija, atbilstoši informatīvajā ziņojumā minētajam, uzskata, ka ielu tirdzniecībā ir jānodrošina godīga konkurence, t.i., vienādi “spēles noteikumi” visiem tirdzniecības dalībniekiem, kas nepārdod Ministru kabineta 2010.gada 12.maija noteikumu Nr.440 “Noteikumi par tirdzniecības veidiem, kas saskaņojami ar pašvaldību, un tirdzniecības organizēšanas kārtību” (turpmāk – Ministru kabineta noteikumi Nr.440) 7.punktā minētās preces (piemēram, atceļot elektronisko ierīču un iekārtu lietošanas atvieglojumus ielu tirdzniecībā un tirgos).  Ekonomikas ministrijas ieskatā priekšlikums nodrošināt vienādas prasības visiem tirdzniecības dalībniekiem attiecībā uz elektronisko ierīču un iekārtu izmantošanu tirdzniecības vietās konceptuāli ir atbalstāms, jo tādējādi tiek veicināta godīga konkurence tirdzniecības nozarē kopumā neatkarīgi no tā, kādā tirdzniecības veidā tirdzniecības dalībnieks veic saimniecisko darbību. Vienlaikus Ekonomikas ministrija aicina izvērtēt, vai atsevišķiem tirdzniecības dalībniekiem ielu tirdzniecībā, piemēram, fiziskām personām, kuras pārdod Ministru kabineta noteikumu Nr. 440 7.punktā minētās preces, būtu nosakāmi (saglabājami) atvieglojumi attiecībā uz elektronisko ierīču un iekārtu izmantošanu tirdzniecības vietā.  Šobrīd Ministru kabineta noteikumu Nr.96 82.1.4. un 82.1.5.apakšpunktā ietvertais regulējums paredz, ka nodokļu maksātāji, saņemot samaksu par darījumiem skaidrā naudā vai ar maksājumu kartēm, vai izmantojot mobilās lietotnes, nodokļu un citu maksājumu reģistrēšanai var nelietot elektroniskās ierīces vai iekārtas, darījumu apliecinot ar noteiktā kārtībā noformētu VID reģistrēto kvīti pēc darījuma partnera pieprasījuma:  1) ja nodokļu maksātājs ir persona, kura nav reģistrēta VID pievienotās vērtības nodokļa maksātāju reģistrā, – par ārpus pastāvīgās darbības vietas (struktūrvienības), tirgū un ielu tirdzniecības vietās pārdotajām precēm mazumtirdzniecībā;  2) ja nodokļu maksātājs ir persona, kura reģistrēta VID pievienotās vērtības nodokļa maksātāju reģistrā, – par ārpus pastāvīgās darbības vietas (struktūrvienības), tirgū un ielu tirdzniecības vietās pārdotajām pašu iegūtām vai ražotām precēm mazumtirdzniecībā.  Ministru kabineta noteikumos Nr.96 veicamo grozījumu apspriešanai 2019.gada 30.jūlijā notika Finanšu ministrijas, VID, Ekonomikas ministrijas, Latvijas Pašvaldību savienības, biedrības “Lauksaimniecības organizāciju sadarbības padome” un AS “Rīgas Centrāltirgus” pārstāvju sanāksme. Minētās sanāksmes dalībnieki vienojās par priekšlikumu atbrīvojuma piemērošanai, tirgojot pašražotās preces, bet nevienojās par darījumu robežvērtību, līdz kurai var piemērot atbrīvojumu no elektroniskās ierīces vai iekārtas lietošanas.  Piemēram, “Lauksaimniecības organizāciju sadarbības padome” pauda viedokli, ka būtu piemērojams zemāks kopējās darījumu vērtības slieksnis, no kura jāsāk lietot elektronikās ierīces un iekārtas, nekā pievienotās vērtības nodokļa maksātāja reģistrācijas slieksnis – 40 000 *euro* iepriekšējo 12 mēnešu laikā.  Zemkopības ministrija kā vadošā iestāde lauksaimniecības, mežsaimniecības un zivsaimniecības politikas izstrādē informēja, ka atbalsta priekšlikumu atcelt atvieglojumus nodokļu maksātājiem, kas netirgo pašu iegūtās vai ražotās preces.  Tomēr Zemkopības ministrija noraida atvieglojuma atcelšanu pašu iegūtās vai ražotās produkcijas tirgotājiem, kuru darījumu kopējā vērtības pārsniedz 40 tūkst. *euro* gadā, norādot, ka tas radītu papildus izmaksas un palielinātu administratīvo slogu vietējiem mazajiem ražotājiem, kuri galvenokārt tirgo sezonālos produktus, piedalās novadu svētkos un gadatirgos. Tādējādi pastāv risks, ka daudzas zemnieku saimniecības, mājražotāji un amatnieki būtu spiesti iegādāties ikdienā neizmantojamas elektroniskās ierīces un iekārtas, kurus būs nepieciešams izmantot tikai dažas reizes gadā vai ierobežotā laika periodā sezonā. Turklāt papildus administratīvā sloga ieviešana neveicinātu vietējās produkcijas pieejamību iedzīvotājiem. Tādēļ Zemkopības ministrija aicināja regulējumā neparedzēt darījuma vērtības ierobežojumus nodokļu maksātājiem, kas tirgo pašu iegūtās vai ražotās preces, atzīmējot, ka arī biedrība “Lauksaimniecības organizāciju sadarbības padome” atbalsta Zemkopības ministrijas viedokli par grozījumiem Ministru kabineta noteikumos Nr.96.  Līdz ar to noteikumu projektā mainīti nosacījumi atbrīvojuma no elektronisko ierīču un iekārtu lietošanas piemērošanai ārpus pastāvīgās darbības vietas (struktūrvienības) tirgos un ielu tirdzniecības vietās, nosakot, ka turpmāk nodokļu maksātāji, saņemot samaksu par darījumiem skaidrā naudā vai ar maksājumu kartēm, vai izmantojot mobilās lietotnes, nodokļu un citu maksājumu reģistrēšanai var nelietot elektroniskās ierīces vai iekārtas, darījumu apliecinot ar noteiktā kārtībā noformētu VID reģistrēto kvīti pēc darījuma partnera pieprasījuma par ārpus pastāvīgās darbības vietas (struktūrvienības), tirgū (izņemot tirgus teritorijā reģistrētās struktūrvienības) un ielu tirdzniecības vietās pārdotajām pašu iegūtām vai ražotām precēm mazumtirdzniecībā. Nodokļu maksātāja reģistrētajās pastāvīgajās darbības vietās (struktūrvienībās) piemērojama elektronisko ierīču un iekārtu lietošanas regulējumā noteiktā vispārīgā kārtība (ir jālieto elektroniskā ierīce vai iekārta), tādējādi tirgus teritorijā reģistrētām struktūrvienībām izņēmumu nepiemēro.  Noteikumu projekts prasības ieviešanas nodrošināšanai paredz pārejas periodu līdz 2021.gada 1.aprīlim (*noteikumu projekta 14. un 35.punkts*).  5. Atbilstoši Ministru kabineta noteikumu Nr.96 18.punktam lietotājs var izmantot mācību režīmu tikai pirms elektroniskā ierīce vai iekārta reģistrēta VID iekļaušanai VID vienotajā datubāzē (reģistrā) un uzsākta tās lietošana nodokļu un citu maksājumu reģistrēšanai.  Savukārt atbilstoši Ministru kabineta noteikumu Nr.95 21.16.apakšpunktam elektroniskās ierīces vai iekārtas programma un konstrukcija nodrošina tikai produkcijas vides izmantošanu darījumu reģistrēšanai un reģistrētās darījumu kopsummas naudas izteiksmē saglabāšanai, nepieļaujot mācību, testa vai citas vides izmantošanu darījumu reģistrēšanai.  Tādējādi, uzsākot lietot prasībām atbilstošu elektronisko ierīci vai iekārtu darījumu reģistrēšanai, mācību vai testa vides izmantošana nav atļauta, jo mācību vai testa vidē darījumi netiek saglabāti un uzkrāti elektroneatkarīgajā atmiņā vai fiskālās atmiņas modulī. Tomēr VID ir konstatējis gadījumus, kad lietotāji elektronisko ierīci vai iekārtu pēc reģistrācijas VID vienotajā datubāzē (reģistrā) izmanto mācību vai testa vidē, kas palielina darījumu neuzrādīšanas riskus.  Līdz ar to ir nepieciešams grozīt Ministru kabineta noteikumu Nr.96 18.punktu, nosakot, ka lietotājs mācību režīmu drīkst izmantot tikai pirms elektroniskās ierīces vai iekārtas reģistrācijas VID vienotajā datubāzē (reģistrā) (*noteikumu projekta 1.punkts*).   6. Ministru kabineta noteikumu Nr.96 26.punktā ir noteikts, ka lietotājam papildu naudas kastes ierīkošana ir jāsaskaņo ar VID, savukārt VID izdara ierakstu elektroniskās ierīces vai iekārtas tehniskajā pasē par papildu naudas kastes ierīkošanu.  Lai samazinātu administratīvo slogu nodokļu maksātājiem, sniedzot informāciju VID, noteikumu projektā paredzēts svītrot prasību saskaņot ar VID papildu naudas kastes lietošanu. Līdz ar to lietotājam minēto informāciju nebūs jāiesniedz VID un jāsaņem VID saskaņojums. Informāciju par papildu naudas kastes lietošanu apkalpojošais dienests norādīs elektroniskās ierīces vai iekārtas tehniskajā pasē (*noteikumu projekta 3. un 8.punkts*).  Lietotāji papildu naudas kasti var lietot, ja tas nepieciešams saimnieciskās darbības veidam vai drošības apsvērumu dēļ, piemēram, lai samazinātu riskus zādzības gadījumā, daļu no skaidrās naudas var uzglabāt atsevišķā naudas lādē. Savukārt tādam saimnieciskās darbības veidam kā valūtas tirdzniecība, atsevišķa naudas kaste nepieciešamības gadījumā var tikt ierīkota katram valūtas veidam.  7. Ministru kabineta noteikumu Nr.96 36.punkts noteic, ka elektronisko ierīci vai iekārtu drīkst pārdot tikai kopā ar tehnisko pasi.  Tehniskajā pasē apkalpojošā dienesta atbildīgā persona veic ierakstus par veiktajām apkalpošanas darbībām, tai skaitā konstatētajām tehniskajām problēmām un fiskālajā atmiņā vai energoneatkarīgajā atmiņā reģistrēto *Grand Total* vērtību, kas faktiski ir informācija par nodokļu maksātāja komercdarbību un nebūtu izpaužama jaunajam elektroniskās ierīces vai iekārtas īpašniekam.  Turklāt Ministru kabineta noteikumu Nr.96 24.2.1 un 37.2.apakšpunkts nosaka lietotājam pienākumu nodrošināt elektroneatkarīgās atmiņas datu nesēju un fiskālas atmiņas moduļu glabāšanu trīs gadus. Lai elektroniskās ierīces vai iekārtas pārdošanas gadījumā šo prasību izpildītu, elektroneatkarīgās atmiņas datu nesējs un fiskālās atmiņas modulis, kurā ir uzkrāta informācija par lietotāja veiktajiem darījumiem un to kopsummu, lietotājam jāizņem no elektroniskās ierīces un iekārtas. Līdz ar to elektroniskās ierīces vai iekārtas pircējs no elektroniskās ierīces vai iekārtas nevar iegūt informāciju par iepriekšējā lietotāja veiktajiem darījumiem.  Tādējādi noteikumu projektā paredzēts svītrot Ministru kabineta noteikumu Nr.96 36.punktu, kurš noteica, ka elektroniskās ierīces vai iekārtas drīkst pārdot tikai kopā ar tehnisko pasi. Vienlaicīgi Ministru kabineta noteikumi Nr.96 papildināti ar jaunu 37.3.apakšpunktu, kurš nosaka elektroniskās ierīces vai iekārtas lietotājam pienākumu tehnisko pasi (papīra vai elektroniskā formātā) glabāt trīs gadus pēc elektroniskās ierīces vai iekārtas lietošanas izbeigšanas (*noteikumu projekta 10. un 11.punkts*).  8. 2018.gada 27.novembra grozījumi Ministru kabineta noteikumos Nr.96 noteica iespēju veidot elektroniskās ierīces vai iekārtas tehnisko pasi arī elektroniskā formā (līdz tam – tikai papīra dokumenta formā), elektroniski papildinot ierakstus tajā, kā arī paredzēja iespēju lietošanā esošajiem hibrīda kases aparātiem un kases sistēmām jaunu programmas versiju uzstādīt, izmantojot attālinātās piekļuves programmnodrošinājumu, kas būtiski atviegloja/mazināja gan elektronisko ierīču un iekārtu lietotāju, gan apkalpojošo dienestu administratīvo slogu.  Turpinot apzināt iespējas administratīvā sloga samazināšanai, VID konstatēja, ka ir iespējams mazināt apkalpojošo dienestu un lietotāju pienākumu apjomu attiecībā uz informāciju, kas jānorāda par veiktajām apkalpošanas darbībām tehniskajā pasē un VID elektroniskās deklarēšanas sistēmā.  Elektroniskās ierīces vai iekārtas tehniskajā pasē (papīra vai elektroniskā formā) šobrīd norāda šādu informāciju – elektroniskās ierīces vai iekārtas uzstādīšanas vieta, veiktās apkalpošanas (remonta) darbības, apkalpošanas darbību laikā uzliktās un noņemtās plombas, datums, kad elektroniskā ierīce vai iekārta uzstādīta, veikta pārvietošana, lietošana pārtraukta uz laiku, atsākta tās lietošana vai tā izslēgta no VID vienotās datubāzes (reģistra).  Tā kā lietotājs informāciju par veiktajām darbībām ar elektronisko ierīci vai iekārtu un apkalpošanas darbībām iesniegs arī VID elektroniskās deklarēšanas sistēmā, lai novērstu informācijas sniegšanas pienākuma dublēšanu, VID izvērtēja iespēju tehnisko pasi sagatavot VID elektroniskās deklarēšanas sistēmā, izmantojot VID elektroniskās deklarēšanas sistēmā uzkrāto informāciju. Tādējādi vairs nebūtu nepieciešama atsevišķas tehniskās pases sagatavošana papīra vai elektroniskā formā. VID elektroniskās deklarēšanas sistēmā sagatavoto tehnisko pasi būtu iespējams izdrukāt papīra formā vai nosūtīt elektroniskas datnes formā.  Atbilstoši noteikumu projektam tehniskā pase VID elektroniskās deklarēšanas sistēmā tiks sagatavota, sākot ar 2020.gada 1.decembri *(noteikumu projekta 35.punkts)*.  Paredzams, ka pārejā uz tehnisko pasi VID elektroniskās deklarēšanas sistēmā no tehniskās pases papīra vai elektroniskā formā nebūs nepieciešams pārejas posms. Pāreju varētu nodrošināt vienas darbadienas laikā, no šīs dienas ierakstus turpinot veikt tikai VID elektroniskās deklarēšanas sistēmā. Plānots, ka tehnisko pasi VID elektroniskās deklarēšanas sistēmā varēs izveidot ne tikai jaunām elektroniskajām ierīcēm un iekārtām, bet arī jau reģistrētām un lietošanā esošām elektroniskajām ierīcēm un iekārtām, jo ieraksti tehniskajā pasē VID elektroniskās deklarēšanas sistēmā tiks veidoti, atlasot apkalpojošā dienesta un lietotāja VID elektroniskās deklarēšanas sistēmā jau iesniegtu informāciju. Netiek arī plānotas būtiskas izmaiņas informācijas iesniegšanas kārtībā VID elektroniskās deklarēšanas sistēmā, kāda tā apkalpojošiem dienestiem un lietotājiem ir noteikta šobrīd.  Pasažieru pārvadāšanas transportlīdzekļos (izņemot vieglos taksometrus) un biļešu tirdzniecības vietās Ministru kabineta noteikumu Nr.95 prasībām atbilstošu elektronisko ierīču un iekārtu lietošanas uzsākšanas termiņš ir noteikts Ministru kabineta noteikumos Nr.95. Ņemot vērā Satiksmes ministrijas priekšlikumu, ir sagatavoti grozījumi Ministru kabineta noteikumos Nr.95, kas paredz nozarei termiņu pagarināt no 2021.gada 1.janvāra līdz 2022.gada 1.janvārim. Prasība tehnisko pasi sagatavot VID elektroniskā deklarēšanas sistēmā attieksies tikai uz elektroniskām ierīcēm un iekārtām, kuras atbilst Ministru kabineta noteikumu Nr.95 noteiktajām tehniskajām prasībām. Tādējādi pasažieru pārvadāšanas transportlīdzekļos (izņemot vieglos taksometrus) un biļešu tirdzniecības vietās lietotām elektroniskām ierīcēm un iekārtām tehniskās pases tiks sagatavotas VID elektroniskās deklarēšanas sistēmā no Ministru kabineta noteikumu Nr.95 prasībām atbilstošu elektronisko ierīču un iekārtu lietošanas uzsākšanas brīža. Vienlaikus noteikumu projekts papildina tehniskajā pasē norādāmos rekvizītus ar šādu informāciju - pievienotās ārējās ierīces un to konfigurācijas parametri, ja tādas izmanto.  Šādu informāciju apkalpojošie dienesti jau šobrīd iekļauj tehniskā pasē kā rekvizītu “cita nepieciešamā informācija”, jo tā ir informācija par kārtību, kādā elektronisko ierīci vai iekārtu lietotājs lieto, un tā raksturo lietošanas atbilstību prasībām. Tādējādi noteikumu projektā paredzēts tehniskajā pasē norādāmos rekvizītus un informāciju iekļaut jaunā Ministru kabineta noteikumu Nr.96 34.2punktā, tajā iekļaujot jauno informāciju, kā arī spēkā esošajā 34.1. un 34.4.apakšpunktā norādīto informāciju, vienlaicīgi izsakot 34.punktu jaunā redakcijā (*noteikumu projekta 6. un 8.punkts*).  9. Atbilstoši spēkā esošajam Ministru kabineta noteikumu Nr.96 normatīvajam regulējumam, elektroniskās ierīces vai iekārtas lietotājam pirms izbraukuma tirdzniecības ārpus pastāvīgās darbības vietas (struktūrvienības), tirgos un ielu tirdzniecības vietās bija noteikts pienākums nodrošināt elektroniskās ierīces un iekārtas pastāvīgās lietošanas vietas (juridiskā adrese vai struktūrvienība) pārreģistrāciju uz juridisko adresi kā elektroniskai ierīcei vai iekārtai, kas tiks lietota tikai ārpus pastāvīgajām darbības vietām (struktūrvienībām). Savukārt pēc tirdzniecības ārpus pastāvīgās darbības vietas, tirgū vai ielu tirdzniecības vietā lietotājam bija pienākums nodrošināt elektroniskās ierīces vai iekārtas pārreģistrēšanu atpakaļ uz pastāvīgo lietošanas vietu (juridisko adresi vai struktūrvienību). Šī prasība galvenokārt skar tirgotājus, kuri izbraukuma tirdzniecībā tirgojas ar iepirkto produkciju, iepirktiem pārtikas produktiem un alkoholiskajiem dzērieniem.  Minētā prasība nodrošināja elektroniskās ierīces vai iekārtas lietošanas vietas izsekojamību un atviegloja to lietošanas kārtības kontroli.  Tomēr jānorāda, ka prasība lietotājam rada būtisku administratīvu slogu, jo pārreģistrācijas procesā ir nepieciešams iesaistīt apkalpojošo dienestu, lai veiktu ierakstus tehniskajā pasē un paziņošanas darbības VID elektroniskās deklarēšanas sistēmā. Tādējādi nodokļu maksātājiem, kuri regulāri brīvdienās tirgojas gadatirgos, pilsētu svētkos, izstādēs, sarežģītā pārreģistrācijas procesa dēļ bija nepieciešams iegādāties speciālas tikai izbraukuma tirdzniecībai domātas elektroniskās ierīces vai iekārtas.  Lai samazinātu administratīvo slogu elektronisko ierīču un iekārtu lietotājiem, noteikumu projekts nosaka atvieglotu elektronisko ierīču un iekārtu reģistrācijas kārtību izbraukuma tirdzniecībai.  Noteikumu projekts nosaka, ja lietotājs organizē elektroniskās ierīces vai iekārtas lietošanu uz laiku (līdz piecām darba dienām) ārpus pastāvīgās darbības vietas (struktūrvienības), tirgū (izņemot tirgus teritorijā reģistrētās struktūrvienības) un ielu tirdzniecības vietā, tas pirms tirdzniecības uzsākšanas VID elektroniskās deklarēšanas sistēmā iesniedz informāciju par plānotajām darbībām (tirdzniecības veikšanas vieta un laiks) un fiskālās atmiņas vai energoneatkarīgās atmiņas *Grand Total* vērtību vai summārās atmiņas kopsummu, pirms lietošanas atsākšanas pastāvīgajā darbības vietā (struktūrvienībā) – fiskālās atmiņas vai energoneatkarīgās atmiņas *Grand Total* vērtību vai summārās atmiņas kopsummu.  Vienlaikus, ja nodokļu maksātājam saimnieciskai darbībai nepieciešama elektroniskā ierīce vai iekārta, kuru izmanto tikai izbraukuma tirdzniecībai, noteikumu projektā saglabāta iespēja elektronisko ierīci vai iekārtu reģistrēt šobrīd spēkā esošajā kārtībā – kā elektronisko ierīci vai iekārtu, kuru lieto tikai ārpus pastāvīgajām darbības vietām (struktūrvienībām).  Papildus noteikumu projektā precizēts, ka tehniskajai pasei un citiem Ministru kabineta noteikumu Nr.96 34.punktā norādītajiem dokumentiem ir jābūt pieejamiem elektronisko ierīču un iekārtu lietošanas vietā (izņemot specializētās ierīces vai iekārtas (piemēram, tirdzniecības automāti), kurām šo dokumentu atrašanās vieta ir juridiskā adrese).  Tādējādi Ministru kabineta noteikumi Nr.96 papildināti ar jaunu 31.1 punktu, kā arī grozīts 34.punkts (*noteikumu projekta 4. un 6.punkts*).  10. Atbilstoši Ministru kabineta noteikumu Nr.96 33.punktā noteiktajam, ja lietotājs pieņem lēmumu par elektroniskās ierīces vai iekārtas lietošanas pārtraukšanu vismaz uz 30 dienām, lietotāja pienākums ir izsaukt apkalpojošo dienestu, kas veic ierakstu tehniskajā pasē un paziņošanas darbības VID elektroniskās deklarēšanas sistēmā. Lietotājam ir jāizsauc apkalpojošais dienests arī pirms elektroniskās ierīces vai iekārtas lietošanas atsākšanas, lai apkalpojošais dienests veiktu ierakstu tehniskajā pasē un paziņošanas darbības VID elektroniskās deklarēšanas sistēmā. Lietotājs savukārt triju darbdienu laikā apstiprina apkalpojošā dienesta iesniegto informāciju VID elektroniskās deklarēšanas sistēmā. Ņemot vērā, ka lietotājs pēc pārtraukuma plāno turpināt lietot elektronisko ierīci vai iekārtu, plombu noņemšana vai nomaiņa šajā gadījumā nav nepieciešama.  Apkalpojošā dienesta iesaiste nodrošināja elektroniskās ierīces vai iekārtas lietošanas izsekojamību un kontroli, tomēr vienlaikus arī būtisku administratīvo slogu elektroniskās ierīces vai iekārtas lietotājam. Prasības administratīvā sloga ietekme ir īpaši nozīmīga Covid-19 pandēmijas laikā.  Lai samazinātu administratīvo slogu elektronisko ierīču un iekārtu lietotājiem, noteikumu projekts nosaka atvieglotu kārtību elektronisko ierīču un iekārtu lietošanas pārtraukšanai vismaz uz 30 dienām.  Atbilstoši noteikumu projektā noteiktajam, pēc lēmuma pieņemšanas par kases aparāta, hibrīda kases aparāta, kases sistēmas, specializētās ierīces vai iekārtas lietošanas pārtraukšanu vismaz uz 30 dienām, lietotājs triju darbdienu laikā Valsts ieņēmumu dienesta elektroniskās deklarēšanas sistēmā iesniedz informāciju par fiskālajā atmiņā vai energoneatkarīgajā atmiņā reģistrēto *Grand Total* vērtību vai summārās atmiņas kopsummu, un pirms lietošanas atsākšanas – fiskālās atmiņas vai energoneatkarīgās atmiņas *Grand Total* vērtību vai summārās atmiņas kopsummu.  Tādējādi Ministru kabineta noteikumu Nr.96 33.punkts ir izteikts jaunā redakcijā (*noteikumu projekta 5.punkts*).  11. Uzstādot elektronisko ierīci vai iekārtu lietotājam, apkalpojošais dienests elektroniskās ierīces un iekārtas tehniskajā pasē norāda informāciju par elektroniskās ierīces vai iekārtas uzstādīšanas vietu. Apkalpojošais dienests informāciju par elektroniskās ierīces vai iekārtas uzstādīšanas vietu iesniedz arī VID elektroniskajā deklarēšanas sistēmā, savukārt lietotājs apstiprina apkalpojošā dienesta VID elektroniskajā deklarēšanas sistēmā iesniegto informāciju. Vispārīgā gadījumā kā elektroniskās ierīces un iekārtas uzstādīšanas vietu norāda lietotāja juridisko adresi vai pastāvīgo darbības vietu, kurā apkalpojošais dienests elektronisko ierīci vai iekārtu uzstāda un lietotājs to turpmāk lietos.  Gadījumā, ja kases aparātam, hibrīda kases aparātam un kases sistēmai nav konkrētas uzstādīšanas un lietošanas vietas – tie tiek lietoti tikai ārpus pastāvīgās darbības vietas (struktūrvienības), piemēram, tirgos un ielu tirdzniecības vietās, tehniskajā pasē un VID elektroniskās deklarēšanas sistēmā norāda, ka kases aparāta, hibrīda kases aparāta un kases sistēmas lietošana notiks ārpus pastāvīgās darbības vietas (struktūrvienības).  Ja specializētās ierīces un iekārtas ir uzstādītas ārpus pastāvīgās darbības vietas (struktūrvienības), tehniskajā pasē un VID elektroniskās deklarēšanas sistēmā norāda uzstādīšanas vietas adresi. Savukārt, ja specializētās ierīces vai iekārtas uzstādīšanas adresi nav iespējams noteikt (piemēram, sabiedriskajā transportā uzstādīts tirdzniecības automāts), norāda informāciju, ka specializētās ierīces un iekārtas lietošana notiks ārpus pastāvīgās darbības vietas (struktūrvienības).  Kā taksometra skaitītāja uzstādīšanas vietu norāda taksometra valsts reģistrācijas numuru.  Tādējādi Ministru kabineta noteikumi Nr.96 papildināti ar jaunu 34.5, 34.6 un 34.7 punktu, kā arī grozīts 34.punkts un 92.3. apakšpunkts, precizējot Ministru kabineta noteikumos noteikto kārtību, kādā tehniskajā pasē un VID elektroniskajā deklarēšanas sistēmā norāda elektroniskās ierīces un iekārtas uzstādīšanas vietu (*noteikumu projekta 6., 8. un 18.punkts*).  12. Ministru kabineta noteikumu Nr.95 82.2 punkts nosaka pasta komersantiem, saņemot samaksu par darījumiem pasta sūtījumu saņemšanas iekārtās, tiesības piemērot atbrīvojumu no elektronisko ierīču un iekārtu lietošanas, darījumu apliecinot ar elektroniski sagatavotu VID reģistrēto kvīti, kuras numurs ir saņemts VID elektroniskās deklarēšanas sistēmā.  Fiskālo uzraudzību darījumiem nodrošina elektroniski sagatavoto reģistrēto kvīšu numurēšana ar numuriem, kuri ģenerēti VID elektroniskās deklarēšanas sistēmā, kā arī prasība elektroniski sagatavotajā reģistrētajā kvītī rekvizītu “preču pārdevēja vai pakalpojuma sniedzēja paraksts” norādīt kā aprēķināto kvīts *Hash SHA-256* kontrolsummu un iepriekšējās kvīts (atbilstoši piešķirtajai numerācijai) aprēķināto *Hash SHA-256* kontrolsummu atbilstoši prasībām kases čekiem, kuras noteiktas Ministru kabineta noteikumos Nr.95. Kā arī pasta komersantu darbību uzrauga Sabiedrisko pakalpojumu regulēšanas komisija Pasta likumā noteiktajā kārtībā.  Šobrīd ir vērojams būtisks kurjeru veikto piegāžu apjoma pieaugums. Ņemot vērā, ka pasta komersantu darbību uzrauga Sabiedrisko pakalpojumu regulēšanas komisija, un to, ka pasta komersanti elektroniski sagatavotās reģistrētās kvītis jau šobrīd izsniedz par sūtījumiem pasta saņemšanas iekārtās (pakomātos), izvērtējot iespēju samazināt administratīvo slogu pasta pakalpojumu sniedzējiem elektronisko ierīču un iekārtu iegādei, ir lietderīgi atbrīvojumu no elektronisko ierīču un iekārtu lietošanas piemērot arī pasta komersantu veiktajām pēcmaksas sūtījumu piegādēm, ar elektroniski sagatavotām reģistrētām kvītīm apliecinot arī saņemto samaksu no pēcmaksas pasta sūtījuma adresāta. Atbrīvojums nav piemērojams (kā tas ir noteikts arī par sūtījumiem pakomātos), ja samaksu veic skaidrā naudā.  Līdz ar to tiek grozīts Ministru kabineta noteikumu Nr.96 82.2 punkts (*noteikumu projekta 15.punkts*).  13. 2019.gada 16.jūlija grozījumi Ministru kabineta noteikumos Nr.96 noteic, ka no 2020.gada 1.janvāra taksometra skaitītāja lietotājs katras darbadienas beigās pēc skaitītāja rādījuma nolasīšanas žurnālu aizpilda vai augšupielādē no viedierīces VID elektroniskās deklarēšanas sistēmā, norādot šo noteikumu [51.punktā](https://likumi.lv/ta/id/265487#p51) minētos rekvizītus (Ministru kabineta noteikumu Nr.96 62.punkts).  Ņemot vērā, ka taksometra skaitītāja žurnālu sagatavo VID elektroniskās deklarēšanas sistēmā, noteikumu projektā ir pārskatīti un precizēti taksometra skaitītāja žurnālā norādāmie rekvizīti un informācija. Taksometra skaitītāja žurnālā elektroniskās deklarēšanas sistēmā norādīs arī taksometra skaitītāja šasijas numuru, transportlīdzekļa valsts reģistrācijas numuru un transportlīdzekļa vadītāja valsts reģistrācijas numuru. Minētā informācija nepieciešama, lai identificētu transportlīdzekli un vadītāju, kas veicis pārvadājumus. Vienlaicīgi no taksometra skaitītāja žurnāla ir svītrots rekvizīts – taksometra vadītāja paraksts, jo VID elektroniskās deklarēšanas sistēmas lietotāji savu identitāti apliecina sistēmas lietotāja identifikācijas procesā (autentificējoties).  Nepieciešams arī svītrot no Ministru kabineta noteikumiem Nr.96 regulējumu, kas nosaka taksometra skaitītāja žurnāla atrašanās vietu, jo taksometra skaitītāja žurnāls papīra formā vairs netiek sagatavots.  Tādējādi noteikumu projektā ir paredzēts grozīt Ministru kabineta Nr.96 35.2. un 35.3.apakšpunktu, kā arī 51.punktu izteikt jaunā redakcijā (*noteikumu projekta 9. un 12.punkts*).  14. Ministru kabineta noteikumu Nr.96 5.pielikums “Valsts ieņēmumu dienesta vienotajā datubāzē (reģistrā) reģistrētie kases aparāti, kuri pārreģistrējami līdz 2016.gada 31.decembrim” ir zaudējis aktualitāti. Tādējādi noteikumu projektā paredzēts svītrot Ministru kabineta noteikumu Nr.96 5.pielikumu, kā arī svītrot 141.1 un 141.2 punktu (*noteikumu projekta 34. un 36.punkts*).  15. Administratīvi teritoriālās reformas rezultātā no 2021.gada 1.jūlija daļā reģistrēto adrešu notiks izmaiņas. Atbilstoši Apdzīvoto teritoriju un apdzīvoto vietu likuma pārejas noteikumu 21.punktam Valsts zemes dienests izmaiņas adrešu reģistrā atbilstoši šā likuma pielikumam veic līdz 2021.gada 16.jūlijam.  Lietotājam radīsies izmaksas, lai nodrošinātu elektroniskā ierīcē vai iekārtā uzstādītā rekvizīta – nodokļu maksātāja juridiskā adrese (fiziskai personai – deklarētā dzīvesvieta) – nomaiņu atbilstoši jaunajai adresei, līdz ar to ir nepieciešams noteikt pārejas periodu jaunās adreses uzstādīšanai elektroniskā ierīcē vai iekārtā.  Tādējādi noteikumu projekts paredz, ka lietotāji nodrošina rekvīzīta – nodokļu maksātāja juridiskā adrese (fiziskai personai – deklarētā dzīvesvieta) – uzstādīšanu elektroniskajā ierīcē vai iekārtā atbilstoši jaunajai adresei līdz 2021.gada 31.decembrim (*noteikumu projekta 35.punkts*).  16. 2020.gada 1.jūlijā stājās spēkā administratīvās atbildības reforma. Administratīvie pārkāpumi un sodi, kas bija noteikti Latvijas Administratīvo pārkāpumu kodeksā, no 2020.gada 1.jūlija ir iekļauti nozaru tiesību aktos – likumos un pašvaldību saistošajos noteikumos.  Latvijas Administratīvo pārkāpumu kodeksa 156.1 un 156.2 pantā noteiktā administratīvā atbildība par elektronisko ierīču un iekārtu lietošanas prasību neievērošanu ir ietverta nozari regulējošā likuma “Par nodokļiem un nodevām” 140.pantā.  Līdz ar to noteikumu projekts paredz svītrot Ministru kabineta noteikumu Nr.96 139.punktu, kas noteica, ka par Ministru kabineta noteikumos Nr.96 noteikto prasību pārkāpumiem personas tiek sauktas pie administratīvās atbildības saskaņā ar [Latvijas Administratīvo pārkāpumu kodeksu](https://likumi.lv/ta/id/89648-latvijas-administrativo-parkapumu-kodekss) (*noteikumu projekta 34.punkts*).  Grozījumi Ministru kabineta noteikumos Nr.96 ir saistīti ar šādiem VID sniegtiem pakalpojumiem, kuru apraksti sniegti valsts pārvaldes pakalpojumu portālā Latvija.lv – “Nodokļu un citu maksājumu reģistrēšanas elektronisko ierīču un iekārtu atbilstības pārbaudes institūciju reģistrēšana un izslēgšana no reģistra”, “Nodokļu un citu maksājumu reģistrēšanas elektronisko ierīču un iekārtu apkalpojošo dienestu reģistrēšana un izslēgšana no reģistra”, “Nodokļu un citu maksājumu reģistrēšanas elektronisko ierīču un iekārtu reģistrēšana un noņemšana no uzskaites”, “Elektronisko ierīču un iekārtu, to lietotāju un apkalpojošo dienestu reģistrs”, “Darījumu apliecinošo kvīšu un biļešu reģistrēšana”. Minētie pakalpojumi arī turpmāk tiks sniegti elektroniski, izmantojot VID elektroniskās deklarēšanas sistēmu. Pēc noteikumu projekta stāšanās spēkā VID būs nepieciešams nodrošināt pakalpojumu aprakstu aktualizāciju portālā Latvija.lv šādiem no iepriekšminētajiem pakalpojumiem –“Nodokļu un citu maksājumu reģistrēšanas elektronisko ierīču un iekārtu atbilstības pārbaudes institūciju reģistrēšana un izslēgšana no reģistra”, “Nodokļu un citu maksājumu reģistrēšanas elektronisko ierīču un iekārtu apkalpojošo dienestu reģistrēšana un izslēgšana no reģistra”. |
| 3. | Projekta izstrādē iesaistītās institūcijas un publiskas personas kapitālsabiedrības | | Finanšu ministrija (VID). |
| 4. | Cita informācija | | Nav |
|  |  | |  |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts attiecas uz elektronisko ierīču un iekārtu apkalpojošiem dienestiem, lietotājiem un atbilstības pārbaudes institūcijām.  Atbilstoši Ministru kabineta noteikumos Nr.96 noteiktajai kārtībai VID vienotajā datubāzē (reģistrā) reģistrēto apkalpojošo dienestu skaits – 94 apkalpojošie dienesti, lietotāju skaits – 20443 lietotāji, atbilstības pārbaudes institūciju skaits – trīs atbilstības pārbaudes institūcijas.  Vienlaikus noteikumu projekts attiecas uz VID. | |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts neradīs būtisku administratīvā sloga palielinājumu apkalpojošajiem dienestiem un atbilstības pārbaudes institūcijām.  Administratīvo slogu nepalielina normatīvā regulējuma precizēšana attiecībā uz apkalpojošā dienesta atbildīgo personu izglītības dokumentu un informācijas par pastāvīgajām darbības vietām (struktūrvienībām), kurās veiks apkalpošanu, jo arī šobrīd normatīvais regulējums nosaka šādu dokumentu un informācijas iesniegšanu VID.  Noteikumu projektā ietvertā prasība atbilstības pārbaudes institūcijām papildu informācijas iesniegšanai VID – atbildīgo speciālistu, kas veic atbilstības pārbaudes, saraksta un izglītību apliecinošo dokumentu, informācijas par pastāvīgajām darbības vietām (struktūrvienībām), kurās veiks apkalpošanu, kā arī apliecinājuma, ka atbilstības pārbaudes institūcija profesionālās darbības rezultātā iegūto informāciju neizpaudīs trešajām personām, iesniegšana neradīs būtisku administratīvā sloga palielinājumu atbilstības pārbaudes institūcijām, jo lielāko daļu no minētajiem dokumentiem atbilstības pārbaudes institūcijas pēc VID pieprasījuma iesniedz jau šobrīd, lai VID varētu pārliecināties, vai atbilstības pārbaudes institūcija var nodrošināt atbilstības pārbaudi visiem elektronisko ierīču vai iekārtu modeļiem, modifikācijām un to programmas versijām.  Noteikumu projekts vienlaikus nodrošina vienotu izpratni par dokumentiem, kuri apkalpojošiem dienestiem un atbilstības pārbaudes institūcijām ir jāiesniedz VID.  Noteikumu projekta regulējums palielinās administratīvo slogu personām, kuras nav reģistrētas VID pievienotās vērtības nodokļa maksātāju reģistrā, tirgojot ārpus pastāvīgās darbības vietas (struktūrvienības), tirgū un ielu tirdzniecības vietās iepirktas preces. Šobrīd Ministru kabineta noteikumi Nr.96 šai mērķgrupai nosaka atbrīvojumu no elektronisko ierīču un iekārtu lietošanas. Noteikumu projektā paredzēts atcelt šīm personām atbrīvojumu no elektronisko ierīču vai iekārtu lietošanas. Līdz ar to personām, kuras nav reģistrētas VID pievienotās vērtības nodokļa maksātāju reģistrā, ārpus pastāvīgās darbības vietas (struktūrvienības), tirgū un ielu tirdzniecības vietās tirgojot iepirktas preces, ir jāuzsāk elektronisko ierīču vai iekārtu lietošana. Ņemot vērā, ka elektronisko ierīču un iekārtu iegāde radīs finansiālu ietekmi nodokļu maksātājiem, noteikumu projektā paredzēts prasības izpildei noteikt pārejas periodu līdz 2021.gada 1.aprīlim. Lai personas, kuras tirgo iepirktu preci, un šobrīd ir atbrīvotas no elektronisko ierīču un iekārtu lietošanas, tiktu savlaicīgi informētas par elektronisko ierīču un iekārtu lietošanas pienākumu, VID lūgs pašvaldības un tirgu pārvaldītājus informēt tirgotājus par jaunajām prasībām.  Atbrīvojums no elektronisko ierīču un iekārtu lietošanas saglabāts nodokļu maksātājiem, kas tirgo tikai pašu iegūtās vai ražotās preces.  Administratīvo slogu nepalielinās jaunas informācijas par integrētām informācijas sistēmām un pievienotām ārējām ierīcēm un to konfigurācijas parametriem pievienošana tehniskajai pasei, jo jau šobrīd apkalpojošie dienesti šādu informāciju iekļauj tehniskā pasē kā rekvizītu “cita nepieciešamā informācija”. Vienlaikus jaunie rekvizīti nodrošinās vienādu pieeju informācijas norādīšanā tehniskajā pasē visiem apkalpojošiem dienestiem.  Administratīvo slogu samazina prasības elektroniskās ierīces un iekārtas pārdot tikai kopā ar tehnisko pasi atcelšana, kā arī iespēja elektroniskās ierīces vai iekārtas tehniskās pases sagatavot VID elektroniskās deklarēšanas sistēmā.  Administratīvais slogs radīsies lietotājiem, kuriem administratīvi teritoriālās reformas rezultātā mainīsies adrese, lai nodrošinātu elektroniskajā ierīcē vai iekārtā uzstādītā rekvizīta - nodokļu maksātāja juridiskā adrese (fiziskai personai – deklarētā dzīvesvieta) – nomaiņu atbilstoši jaunajai adresei. | |
| 3. | Administratīvo izmaksu monetārs novērtējums | Administratīvā sloga samazinājums, atceļot prasību lietotājam pirms izbraukuma tirdzniecības ārpus pastāvīgās darbības vietas (struktūrvienības), tirgos un ielu tirdzniecības vietās elektronisko ierīci vai iekārtu pārreģistrēt kā elektronisko ierīci vai iekārtu, kas tiks lietota tikai ārpus pastāvīgajām darbības vietām (struktūrvienībām), nav monetāri novērtējams, jo nav nosakāms pārreģistrāciju skaits. Administratīvā sloga samazinājuma novērtējums, veicot aprēķinu uz vienu pārreģistrācijas gadījumu, ir aptuvens:  Cp = f x l= 30 *euro/h* x 0,1h = 3 *euro*,  kur:  Cp – elektronisko ierīču un iekārtu lietotāju administratīvo izmaksu samazinājums, rēķinot uz vienu pārreģistrācijas gadījumu (*euro*);  f – elektroniskās ierīces vai iekārtas apkalpošanas pakalpojuma vidējā stundas likme (*euro/h*) – 30 *euro/h* ;  l – aptuvenais laika patēriņš, kas nepieciešams, lai apkalpojošā dienesta atbildīgā persona veiktu ierakstu tehniskajā pasē (papīra formā) (h) – 0,1 *h*;  Administratīvā sloga samazinājums monetāri nav novērtējams, piemērojot atbrīvojumu no elektronisko ierīču un iekārtu lietošanas pasta komersantiem par pēcmaksas pasta sūtījumu darījumiem.  Administratīvā sloga samazinājums monetāri nav novērtējams arī atvieglotajai kārtībai, kādā tiek reģistrēta elektroniskās ierīces vai iekārtas lietošanas pārtraukšana vismaz uz 30 dienām. Administratīvā sloga samazinājuma novērtējums, veicot aprēķinu uz vienu lietošanas pārtraukšanas gadījumu, ir aptuvens:  Ct = f x l= 30 *euro/h* x 0,1 *h* = 3 *euro*,  kur:  Ct – elektronisko ierīču un iekārtu lietotāju administratīvo izmaksu samazinājums, rēķinot uz vienu lietošanas pārtraukšanas gadījumu (*euro*);  f – elektroniskās ierīces vai iekārtas apkalpošanas pakalpojuma vidējā stundas likme (*euro/h*) – 30 *euro/h*;  l – aptuvenais laika patēriņš, kas nepieciešams, lai apkalpojošā dienesta atbildīgā persona veiktu ierakstu tehniskajā pasē (papīra formā) (h) – 0,1 *h*;  Nav iespējams novērtēt administratīvo slogu elektronisko ierīču un iekārtu lietotājiem, nodrošinot elektroniskajā ierīcē vai iekārtā uzstādītās adreses nomaiņu uz jauno adresi, jo nav novērtējams lietotāju skaits, kuriem administratīvi teritoriālās reformas rezultātā mainīsies adreses. Administratīvā sloga samazinājuma novērtējums, veicot aprēķinu uz vienu elektroniskajā ierīcē vai iekārtā uzstādītās adreses nomaiņas gadījumu, ir aptuvens:  Ca = f x l= 30 *euro*/h x 0,1h = 3 *euro*,  kur:  Ca – elektronisko ierīču un iekārtu lietotāju administratīvo izmaksu samazinājums, rēķinot uz vienu adreses nomaiņas gadījumu (*euro*);  f – elektroniskās ierīces vai iekārtas apkalpošanas pakalpojuma vidējā stundas likme (*euro/h*) – 30 *euro/h*;  l – aptuvenais laika patēriņš, kas nepieciešams, lai apkalpojošā dienesta atbildīgā persona veiktu ierakstu tehniskajā pasē (papīra formā) (*h*) – 0,1 *h*.  Administratīvā sloga samazinājums lietotājam, tehnisko pasi sagatavojot VID elektroniskās deklarēšanas sistēmā, veidosies, jo lietotājs informāciju par veiktajām darbībām ar elektronisko ierīci vai iekārtu un apkalpošanas darbībām turpmāk iesniegs tikai VID elektroniskās deklarēšanas sistēmā, savukārt ierakstu veikšana tehniskajā pasē papīra formā vai elektroniskajā tehniskajā pasē vairs nebūs nepieciešama, tādējādi tiks novērsta šobrīd pastāvošā informācijas sniegšanas pienākuma dublēšanās. Administratīvā sloga samazinājuma lietotājam monetārs novērtējums, tehnisko pasi sagatavojot VID elektroniskās deklarēšanas sistēmā, ir aptuvens:  C = (f x l) x (N x k)= (30 *euro/h* x 0,1 *h*) x (50 tūkst. x 3) = 450 tūkst. *euro*,  kur:  C – elektronisko ierīču un iekārtu lietotāju administratīvo izmaksu samazinājums (gadā) (*euro*);  f – elektroniskās ierīces vai iekārtas apkalpošanas pakalpojuma vidējā stundas likme (*euro/h*) – 30 *euro/h* ;  l – aptuvenais laika patēriņš, kas nepieciešams, lai apkalpojošā dienesta atbildīgā persona veiktu ierakstu tehniskajā pasē (papīra formā) (*h*) – 0,1 *h*;  N – elektronisko ierīču un iekārtu skaits – 50 tūkst. elektronisko ierīču un iekārtu;  k – aptuvenais apkalpošanu skaits gadā – 3 apkalpošanas reizes. | |
| 4. | Atbilstības izmaksu monetārs novērtējums | Personām, kuras nav reģistrētas VID pievienotās vērtības nodokļa maksātāju reģistrā, turpmāk, tirgojot ārpus pastāvīgās darbības vietas (struktūrvienības), tirgū un ielu tirdzniecības vietās iepirktās preces, darījumu reģistrācijai būs jāizmanto elektroniskās ierīces vai iekārtas. Kases aparātu, kuri piemēroti izbraukuma tirdzniecībai, iegādes izmaksas ir 200-400 *euro*, apkalpošanas izmaksas atkarībā no noslēgtā līguma – parasti vienreizējs maksājums gadā līdz 50 *euro*. Ņemot vērā, ka nav iespējams novērtēt tirdzniecības dalībnieku skaitu, uz kuriem attieksies prasība par elektronisko ierīču un iekārtu lietošanas uzsākšanu, un cik no šīm personām būs jāveic elektronisko ierīču un iekārtu iegāde, kopējo izmaksu apmērs nav aprēķināms. | |
| 5. | Cita informācija | Nav | |

|  |  |  |  |  |  |  |  |
| --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
| Rādītāji | 2019 | | Turpmākie trīs gadi (*euro*) | | | | |
| 2020 | | 2021 | | 2022 |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2020. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2021. gadam | izmaiņas, salīdzinot ar vidēja termiņa budžeta ietvaru 2021. gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 0 | 0 | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| 2. Budžeta izdevumi | 0 | 0 | 0 | 20 000 | 0 | 0 | 0 |
| 2.1. valsts pamatbudžets | 0 | 0 | 0 | 20 000 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme | 0 | 0 | 0 | -20 000 | 0 | 0 | 0 |
| 3.1. valsts pamatbudžets | 0 | 0 | 0 | -20 000 | 0 | 0 | 0 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | X | +20 000 | X | 0 | 0 |
| 5. Precizēta finansiālā ietekme | X | 0 | X | 0 | X | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Noteikumu projekta 35.punktā (Ministru kabineta noteikumu Nr.96 141. 11 punkts) paredzēto grozījumu ieviešanas nepieciešamo izmaiņu iestrādei (VID elektroniskās deklarēšanas sistēmā sagatavojama tehniskā pase) VID informācijas sistēmās 2020.gadā nepieciešams finansējums 20 000 *euro* apmērā. | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Nav attiecināms | | | | | | |
| 8. Cita informācija | Nepieciešamais finansējums 20 000 *euro* apmērā 2020.gadā tiks nodrošināts Finanšu ministrijas budžeta programmas 33.00.00 “Valsts ieņēmumu un muitas politikas nodrošināšana” piešķirto līdzekļu ietvaros. | | | | | | |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| *Noteikumu projekts šo jomu neskar.* |
|  |
| **V. Tiesību akta projekta atbilstība Latvijas Republikas starptautiskajām saistībām** |
| *Noteikumu projekts šo jomu neskar.* |
|  |

|  |  |  |  |  |
| --- | --- | --- | --- | --- |
| **VI. Sabiedrības līdzdalība un komunikācijas aktivitātes** | | | | |
| 1. | | Plānotās sabiedrības līdzdalības un komunikācijas aktivitātes saistībā ar projektu | | Informācija par noteikumu projekta izstrādi bija publicēta Finanšu ministrijas tīmekļvietnē sadaļā “Sabiedrības līdzdalība” – “Tiesību aktu projekti” – “Nodokļu politika”. Līdz ar to sabiedrības pārstāvji varēja līdzdarboties noteikumu projekta izstrādē, rakstveidā sniedzot viedokļus par projektu. |
| 2. | | Sabiedrības līdzdalība projekta izstrādē | | Sabiedrības pārstāvji varēja līdzdarboties noteikumu projekta izstrādē, rakstveidā sniedzot priekšlikumus projektam, par kuru informācija bija publicēta Finanšu ministrijas tīmekļvietnē sadaļā “Sabiedrības līdzdalība” – “Tiesību aktu projekti” – “Nodokļu politika”, adrese:  [https://www.fm.gov.lv/lv/sabiedribas\_lidzdaliba/](https://www.fm.gov.lv/lv/sabiedribas_lidzdaliba/tiesibu_aktu_projekti/nodoklu_politika)  [tiesibu\_aktu\_projekti/nodoklu\_politika](https://www.fm.gov.lv/lv/sabiedribas_lidzdaliba/tiesibu_aktu_projekti/nodoklu_politika)  Noteikumu projekta regulējums attiecībā uz atbrīvojumiem no elektronisko ierīču un iekārtu lietošanas tirgos, ielu tirdzniecības vietās ir sagatavots, ņemot vērā Latvijas Pašvaldību savienības, biedrības “Lauksaimniecības organizāciju sadarbības padome” un AS “Rīgas Centrāltirgus” viedokli.  Regulējums par tehniskās pases veidošanu VID elektroniskās deklarēšanas sistēmā ir sagatavots, ņemot vērā nodokļu maksātāju priekšlikumus. |
| 3. | | Sabiedrības līdzdalības rezultāti | | Noteikumu projekta regulējums attiecībā uz atbrīvojumiem no elektronisko ierīču un iekārtu lietošanas tirgos, ielu tirdzniecības vietās ir sagatavots, ņemot vērā Latvijas Pašvaldību savienības, biedrības “Lauksaimniecības organizāciju sadarbības padome” un AS “Rīgas Centrāltirgus” viedokli.  Regulējums par tehniskās pases veidošanu VID elektroniskās deklarēšanas sistēmā ir sagatavots, ņemot vērā nodokļu maksātāju priekšlikumus. |
| 4. | | Cita informācija | | Nav. |
|  | |  | |  |
| **VII. Tiesību akta projekta izpildes nodrošināšana un tās ietekme uz institūcijām** | | | | | |
| 1. | | Projekta izpildē iesaistītās institūcijas | | VID, jo nodokļu un citu maksājumu reģistrēšanas elektronisko ierīču un iekārtu lietošanas kārtības uzraudzību veic VID. | |
| 2. | | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | | Noteikumu projekts neparedz jaunu institūciju izveidi vai esošo institūciju likvidāciju vai reorganizāciju. Noteikumu projekts neparedz jaunu funkciju noteikšanu VID.  Noteikumu projekts tiks realizēts VID esošo cilvēkresursu un finanšu līdzekļu ietvaros. | |
| 3. | | Cita informācija | | Nav. | |

Finanšu ministrs J.Reirs

Kalniņa 67121634

[Agate.Kalniņa@vid.gov.lv](mailto:Agate.Kalniņa@vid.gov.lv)